和時升種竹韻
作者：郭印
朝代：宋

paragraphs: 何物比君子，猗猗庭前竹。
直節虛心人不顧，高標雅態自殊俗。
千畝碧雲雖未有，數竿清風也自足。
興來尋訪不知懶，到處敲門忘檢束。
身居市廛心在野，山林痼疾今彌篤。
直舍初開露井寛，檀欒只欠森森玉。
君詩贈我何相知，攝衣起謝容正肅。
緬思竹林賢，自昔高品目。
當時昏濁亂一世，七子風流豈容黷。
衆人皆醉我獨醒，正似霜筠異群木。
不妨糟丘寄孤根，秋風相伴傾寒醁。
煩君更作長短句，爲我商聲歌此曲。